《水调歌头 送少兰弟谒选赴都》
清代·袁绶

风雪载途日，君又赋遐征。高堂且喜尚健，内政可经营。

休虑家贫岁歉，莫损男儿壮志，身世重功名。努力夺霜翮，万里展鹏程。

向临歧，还有语，再叮咛。人心险巇难测，著眼要分明。

慎接疏狂亲友，善察逢迎僮仆，花柳漫牵情。祖德未湮没，盼尔振家声。

作者简介：浙江钱塘人，字紫卿。袁枚孙女。幼读祖父诗，辄怡然意开。所为诗沉著痛快，无闺阁气。有《簪芸阁诗稿》。